
Lidocaine Baxter 10 mg/ml injekcinis tirpalas
Lidocaine Baxter 20 mg/ml injekcinis tirpalas
Lidokaino hidrochloridas


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?

1.	Kas yra Lidocaine Baxter injekcinis tirpalas ir kam jis vartojamas 
2.	Kas žinotina prieš vartojant Lidocaine Baxter injekcinio tirpalo
3.	Kaip vartoti Lidocaine Baxter injekcinį tirpalą
4.	Galimas šalutinis poveikis 
5.	Kaip laikyti Lidocaine Baxter injekcinį tirpalą
6.	Pakuotės turinys ir kita informacija


1.	Kas yra Lidocaine Baxter  injekcinis tirpalas ir kam jis vartojamas

Lidokaino hidrochloridas yra vietinis anestetikas, jis priklauso vaistų, vadinamų amidų tipo vietiniais anestetikais, klasei. Šis vaistas sukelia dalies organizmo pojūčių ar jautrumo išnykimą. Lidocaine Baxter injekcinio tirpalo galima vartoti vietinei nejautrai (anestezijai) sukelti, kai tirpalo švirkščiama į operacijos vietą arba aplink ją. Be to, vietinę nejautrą galima sukelti tirpalo sušvirkščiant šalia nervų (taip nutraukiant nervinio impulso sklidimą jais), į epidurinę ertmę (šalia nugaros smegenų) arba tirpalo suleidžiant į veną galūnės, kurios kraujotaka yra sustabdyta turniketu (juosta, kuri spausdama kraujagysles nutraukia kraujo tekėjimą jomis).


2.	Kas žinotina prieš vartojant Lidocaine Baxter injekcinio tirpalo 

Lidocaine Baxter injekcinio tirpalo vartoti draudžiama:
· jeigu yra alergija lidokaino hidrochloridui, bet kuriai pagalbinei šio vaisto medžiagai (jos išvardytos 6 skyriuje) arba kitam panašiam amidų tipo anestetikui;
· jeigu kraujo tūris yra sumažėjęs (yra hipovolemija);
· jeigu yra kraujospūdžio sumažėjimą ir širdies susitraukimų suretėjimą sukeliantis impulsų sklidimo širdyje sutrikimas (visiška širdies blokada).

Jeigu tirpale yra adrenalino, lidokaino hidrochlorido negalima leisti į veną bei kojų ir rankų pirštus, ausis, nosį ir varpą, kadangi gali pasireikšti minėtų sričių kraujotakos nepakankamumas. 
Jei bent viena paminėta būklė Jums tinka, prieš šio vaisto vartojimą pasitarkite su gydytoju.

Įspėjimai ir atsargumo priemonės 

Pasitarkite su gydytoju, prieš pradėdami vartoti Lidocaine Baxter injekcinio tirpalo:
· jeigu yra bet kokių širdies sutrikimų, ypač jei jie susiję su širdies susitraukimų dažnio pokyčiu;
· jeigu būna traukulių (sergate epilepsija);
· jeigu kalio kiekis kraujyje yra mažas ir dėl to pasireiškia raumenų mėšlungis bei vidurių užkietėjimas (yra hipokalemija);
· jeigu yra buvusi alerginė reakcija į vietinius anestetikus, pvz., odos išbėrimas, dusulys ar kolapsas;
· jeigu neseniai vėmėte, viduriavote ar kraujavote arba jei vartojote mažiau skysčių nei įprastai;
· jeigu blogai jaučiatės ir būklė blogėja;
· jeigu Jums buvo pasakyta, kad rūgšties kiekis Jūsų kraujyje ir audiniuose yra per didelis arba kad organizme stokojama deguonies;
· jeigu sergate bet kokia kepenų liga ar yra inkstų sutrikimų;
· jeigu yra pūlinė srities, kur bus atliekama injekcija (ar aplinkinių sričių), odos infekcija;
· jeigu yra kvėpavimo sutrikimų; 
· jeigu esate nėščia, tikėtina, kad pastosite, arba maitinate krūtimi;
· jeigu yra susilpnėjusi raumenų funkcija ir jaučiate silpnumą (yra generalizuota miastenija). 

Lidocaine Baxter injekcinio tirpalo nerekomenduojama vartoti naujagimiams (jaunesniems kaip vieno mėnesio vaikams). 

Kiti vaistai ir Lidocaine Baxter injekcinis tirpalas
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Gali pasireikšti daugelio vaistų ir lidokaino hidrochlorido sąveika ir reikšmingai pakisti jų poveikis. Tokie vaistai yra:
· vaistai nuo didelio kraujospūdžio ligos, tokie kaip diuretikai (šlapimo išsiskyrimą skatinančios tabletės), beta blokatoriai (pvz., timololis ir propranololis) ir kalcio kanalų blokatoriai (pvz., verapamilis, prenilaminas);
· vaistai skrandžio opaligei gydyti (pvz., ranitidinas, cimetidinas);
· dopaminas, kurio vartojama širdžiai stimuliuoti ir šokui gydyti;
· stiprūs skausmą malšinantys vaistai, pvz., kodeinas ir petidinas (narkotiniai ar opioidiniai vaistai);
· vaistai, kuriais gydomas tam tikro tipo raumenų trūkčiojimas (pvz., serotoninas ar 5-hidroksitriptaminas);
· vaistai virusinėms infekcinėms ligoms gydyti (pvz., amprenaviras, atazanaviras, darunaviras ir lopinaviras);
· vaistai nuo nereguliaraus širdies plakimo (meksiletinas, amjodaronas);
· vaistai infekcinėms ligoms gydyti (kvinupristinas ar dalfopristinas);
· vaistai psichikos sutrikimams gydyti (pimozidas, sertindolas, olanzapinas, kvetiapinas, zotepinas);
· vaistai nuo pykinimo ir vėmimo (tropisetronas, dolasetronas). 

Jeigu lidokaino injekcinis tirpalas maišomas su adrenalinu (epinefrinu), turite pasakyti gydytojui, jeigu Jums yra didelio kraujospūdžio liga, smegenų kraujotakos nepakankamumas ar sustiprėjusi skydliaukės veikla, arba jei vartojate antidepresantų. Jeigu Jums bus skiriama stiprių anestetikų, nuo kurių Jūs užmigsite, turite pasakyti gydytojui, kad Jums buvo sušvirkšta lidokaino injekcinio tirpalo, kuriame yra adrenalino (epinefrino).

Jeigu jau gydotės bet kokiais aukščiau paminėtais vaistais, pasitarkite su gydytoju prieš lidokaino hidrochlorido vartojimą.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju. Nėščioms ir krūtimi maitinančioms moterims lidokaino hidrochlorido galima vartoti tik būtinu atveju.

Vairavimas ir mechanizmų valdymas
Po šio vaisto sušvirkštimo kai kurios Jūsų kūno vietos aptirps maždaug 2-4 valandoms. Jei tai gali turėti įtakos Jūsų gebėjimui vairuoti ar valdyti mechanizmus, turite palaukti, kol minėtas poveikis išnyks. Bet kokiu atveju rekomenduojama pasitarti su gydytoju, ar Jums vairuoti yra saugu.

Lidocaine Baxter injekcinio tirpalo sudėtyje yra natrio
Didžiausioje Lidocaine Baxter injekcinio tirpalo dozėje yra maždaug 300 mg natrio. Būtina atsižvelgti, jei kontroliuojamas natrio kiekis maiste arba reikia riboti suvartojamų skysčių kiekį.


3.	Kaip vartoti Lidocaine Baxter injekcinį tirpalą

Injekcijos vieta priklausys nuo to, kurios vietos nejautrą reikia sukelti. Vaisto Jums sušvirkš įgūdžių turintis sveikatos priežiūros specialistas. Jūsų gydytojas nuspręs, kokia dozė Jūsų atveju geriausiai tinka, atsižvelgiant į Jūsų amžių, fizinę būklę, injekcijos vietą, naudojamą nejautros metodą ir Jūsų reakciją į injekciją. Jei Jums iškyla bet kokių abejonių ar klausimų apie vaisto kiekį, kuris buvo sušvirkštas, nedelsdami pasitarkite su gydytoju. 


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Jei atsiras bet kuris iš toliau išvardytų simptomų, nedelsdami kreipkitės į medikus.
Alerginės reakcijos, sukeliančios:
· plaštakų, pėdų, lūpų, burnos, liežuvio ar gerklės patinimą;
· kvėpavimo pasunkėjimą;
· odos išbėrimą su niežuliu.

Kitoks galimas šalutinis poveikis

Nervų sistemos ir psichikos sutrikimai
· Svaigulys ar alpulys, apsnūdimas, drebulys ir liežuvio aptirpimas; kartais tokie simptomai gali rodyti, kad Jums sušvirkšta per didelė Lidocaine Baxter injekcinio tirpalo dozė.
· Konvulsijos (traukuliai).

Akių sutrikimai
· Neryškus ar dvigubas matomas vaizdas.

Ausų sutrikimai
· Ūžesys (zvimbimas ausyse).
· Hiperakuzija (jautrumo įprastiems garsams padidėjimas).

Širdies sutrikimai
· Padidėjęs ar sumažėjęs kraujospūdis.
· Širdies susitraukimų suretėjimas ar išnykimas.
· Širdies ritmo pokytis.

Kvėpavimo sutrikimai
· Gali pasunkėti ar nutrūkti kvėpavimas.

Virškinimo trakto sutrikimai
· Pykinimas (šleikštulys) ir vėmimas.

Odos sutrikimai
· Išbėrimas, niežulys ir veido patinimas.
· Injekcijos vietos skausmas, uždegimas ar aptirpimas, kurie turi išnykti.

Jei po Lidocaine Baxter injekcinio tirpalo sušvirkštimo į spinalinę ertmę atsiranda bet kuris toliau paminėtas šalutinis poveikis, apie tai turite pasakyti gydytojui.
· Nugaros ar kojų skausmas ar tirpulys.
· Vaikščiojimo pasunkėjimas.
· Šlapinimosi ar tuštinimosi kontrolės sutrikimas.
· Alpulio ar svaigulio pojūtis.
· Reti širdies susitraukimai ar retas pulsas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje https://vapris.vvkt.lt/vvkt-web/public/nrv arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama https://www.vvkt.lt/index.php?4004286486, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Lidocaine Baxter injekcinį tirpalą

Šį vaistą laikykite vaikams nepastebimoje ir nepasiekiamoje vietoje.
Ant ampulės, flakono ir dėžutės nurodytam tinkamumo laikui pasibaigus, šio vaisto vartoti negalima.
Laikyti ne aukštesnėje kaip 25 C temperatūroje. Negalima šaldyti ar užšaldyti.
Tik vienkartiniam vartojimui. Nesuvartotą vaistą sunaikinti.
Jei yra bet koks tirpalo spalvos pokytis, šio vaisto vartoti negalima.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Lidocaine Baxter injekcinio tirpalo sudėtis 
Veiklioji medžiaga yra lidokaino hidrochloridas. 
1 ml Lidocaine Baxter 10 mg/ml injekcinio tirpalo yra 10 mg veikliosios medžiagos. 
1 ml Lidocaine Baxter 20 mg/ml injekcinio tirpalo yra 20 mg veikliosios medžiagos. 

Pagalbinės medžiagos yra natrio chloridas, natrio hidroksidas ar vandenilio chlorido rūgštis ir injekcinis vanduo.

Lidocaine Baxter injekcinio tirpalo išvaizda ir kiekis pakuotėje
Lidocaine Baxter injekcinis tirpalas yra skaidrus, bespalvis ir sterilus.

Lidocaine Baxter 10 mg/ml injekcinis tirpalas tiekiamas 2 ml, 5 ml ir10 ml skaidraus stiklo ampulėmis ir 20 ml skaidraus stiklo flakonais. 2 ml ir 5 ml stiklo ampulės tiekiamos pakuotėmis po 5, 10 ir 25, 10 ml ampulės – po 5 ir 10, 20 ml flakonai - po 1 ir 10.

Lidocaine Baxter 20 mg/ml injekcinis tirpalas tiekiamas 2 ml ir 5 ml skaidraus stiklo ampulėmis ir 20 ml skaidraus stiklo flakonais. 2 ml ir 5 ml stiklo ampulės tiekiamos pakuotėmis po 5, 10 ir 25, 20 ml flakonai - po 1 ir 10.

Gali būti tiekiamos ne visų dydžių pakuotės.

Registruotojas ir gamintojas

Registruotojas:
Baxter Holding B.V. 
Kobaltweg 49, 3542CE Utrecht 
Nyderlandai

Gamintojai:
UAB Norameda
Meistrų 8a
Vilnius LT-02189
Lietuva

arba

Bieffe Medital S.P.A.
Via Nuova Provinciale - 23034 Grosotto (SO)
Italija

Jeigu apie šį vaistą norite sužinoti daugiau, kreipkitės į vietinį registruotojo  atstovą.
UAB Norameda, Meistrų 8a, Vilnius LT-02189, Lietuva
Tel: +370 5 230 6499
Faks: +370 5 230 6511
El. paštas: Info@norameda.lt

Šis vaistas Europos ekonominės erdvės valstybėse narėse ir Jungtinėje Karalystėje (Šiaurės Airijoje) registruotas tokiais pavadinimais:

	Valstybės narės pavadinimas
	Vaistinio preparato pavadinimas

	Austrija
	Lidocain Baxter 10 mg/ml Injektionslösung

	Bulgarija
	Lidocaine Baxter 10 mg/ml solution for injection

	Estija
	Lidocaine Baxter

	Jungtinė Karalystė (Šiaurės Airija)
	Lidocaine 10 mg/ml (1%) Solution for injection

	Latvija
	Lidocaine Baxter 10 mg/ml šķīdums injekcijām

	Lietuva
	Lidocaine Baxter 10 mg/ml injekcinis tirpalas

	Portugalija
	Lidocaine Baxter 10 mg/ml solution for injection

	Suomija
	Lidocaine Baxter 10 mg/ml solution for injection

	Nyderlandai
	Lidocaine HCl Baxter 10mg/ml, oplossing voor injectie




Šis pakuotės lapelis paskutinį kartą peržiūrėtas 2022-05-30.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.







